ועדת החוקה, חוק ומשפט, כנסת 18, פרוטוקול מספר 593, 2012-03-27 10:00

דוד רותם: בוקר טוב.

דוד רותם: אני פותח את ישיבת ועדת החוקה, חוק ומשפט.

דוד רותם: על סדר-היום: הצעת חוק הפטנטים (תיקון מס' 12) (פרסום בקשות פטנט), התשע"א-2011.

דוד רותם: היתה בקשה לרביזיה של חבר הכנסת מקלב.

דוד רותם: אדוני רוצה להסביר לנו מה הוא רוצה?

אורי מקלב: כחבר ועדת החוקה, התבקשתי על-ידי סגן שר הבריאות להגיש את הרביזיה הזאת.

נעמה מנחמי: דרך אגב, הוא גם יכול להגיש.

אורי מקלב: נכון, אבל במקרה הזה אני הגשתי כי הייתי זמין והיה חשש שאולי לא יהיה אפשר להגיש את הרביזיה.

אורי מקלב: אנחנו מדברים על סעיף 19א.

אורי מקלב: בעצם המטרה בבקשה היא לא לתת את האפשרות להאריך ולהאריך את התשובה של הרשם בנושא בקשות שיש לו, אלא שצריך להיות זמן.

אורי מקלב: אם כל פעם ניתן אפשרות להאריך את הזמן למתן תשובה - - -

דוד רותם: אדוני מתכוון למתן ארכה למבקש למתן תשובה.

אורי מקלב: משרד הבריאות חושב שאם זה לא יהיה תחום ב זמן מסוים בשיקול הדעת של הרשם, בעצם אנחנו יכולים לעקר את כל הסעיף.

אורי מקלב: לכן, צריכה להיות קביעה של זמן וגם לומר באיזה מצבים.

אורי מקלב: דהיינו, ההארכה צריכה להינתן בנסיבות מיוחדות ולא שניתן אפשרות להאריך בלי להגביל ולומר עד מתי ובאיזה מקרים.

דוד רותם: אתה ער לכך, אדוני, שכאשר ניסחנו את הסעיף היה פה נציג של משרד הבריאות שאמר שהסעיף הזה מקובל עליהם.

אורי מקלב: בהחלט יכול להיות וגם סביר שיכול להיות.

דוד רותם: זה לא יכול להיות, אני תמיד צודק.

אורי מקלב: אתה תמיד צודק ובמקרה זה אתה גם זוכר את העובדות.

אורי מקלב: אני לא זוכר את העובדות באותו זמן.

אורי מקלב: אבל, מי כמוך יודע שדברים כאלה קורים חדשות לבקרים.

אורי מקלב: לאחר שמישהו שם לב ומעורר את תשומת הלב, ישנה חשיבה שנייה.

אורי מקלב: פעמים רבות משרדים ממשלתיים חוזרים ואמרו שלאחר שמישהו עורר את תשומת ליבם הם רוצים לשנות.

אורי מקלב: זה יכול לקרות למשרדים ממשלתיים וגם אנחנו חברי הכנסת לפעמים משנים את הדברים.

אורי מקלב: לכן זה לא דבר שהוא חריג.

אורי מקלב: גם זה לא משהו שהוא כל-כך מהותי ומהפכני.

אורי מקלב: יש דברים שהם הגיוניים.

דוד רותם: מהפכני מאוד.

דוד רותם: אדוני הרשם, מה אתה אומר?

דוד רותם: אני עוד לא דן ברביזיה, אני רק בבקשה לרביזיה.

אסא קלינג: הנוסח שהונח על שולחן הוועדה היה פרי פשרות והסכמות עם משרד הבריאות.

אסא קלינג: זה הנוסח שהונח על שולחן הוועדה.

אסא קלינג: הוועדה שקלה ואולי הגיעה לנוסח יותר מאוזן.

אסא קלינג: ההסכמות שניתנו הן אלה שניתנו.

דוד רותם: רוצים להגביל את סמכותך לתת ארכות לתקופה שתיקבע בחוק.

דוד רותם: זאת אומרת, לא רוצים לסמוך עליך שאתה תוכל לתת ארכות כמה שתרצה, אלא יגבילו אותך בתקופת מקסימום.

שמרית גולן: היום אין בהצעה תקופת מקסימום.

דוד רותם: זאת הרביזיה.

דוד רותם: ברביזיה הם רוצים להכניס תקופת מקסימום.

שמרית גולן: לא ברביזיה הכתובה.

אסא קלינג: הם לא מבקשים תקופת מקסימום, הם פשוט מבקשים לחזור לנוסח שהיה מוסכם בין המשרדים.

אסא קלינג: אני סבור שהנוסח כרגע, דהיינו: "אלא אם כן שוכנע הרשם שהארכה נדרשת מסיבות שלמבקש או לבא כוחו לא היתה שליטה עליהם ולא ניתן היה למנעם", אני חושב שזה נוסח שעונה על הצרכים שחבר הכנסת הנכבד מצביע עליהם בשיקול הדעת לרשם.

אסא קלינג: כבר היום הרשות והרשם מגביל את עצמו בכמות הארכות שינתנו.

אסא קלינג: מובן שבמידה ויש נסיבות חריגות שבחריגות, כפי שהצבענו כבר בדיונים הקודמים, למשל, אסון הטבע ביפן או נסיבות אישיות חריגות, יהיו אשר יהיה חס ושלום, ברור שבמקרים שכאלה ראוי שיהיה שיקול הדעת.

אסא קלינג: ישנה ההתנהלות הסבירה והעסקית של המבקשים שבמקרים חריגים יכולים לעלות.

אסא קלינג: איננו יכולים לצפות היום את כל הנסיבות ואני חושב שהנוסח כפי שהוצע ונרשם - - -

דוד רותם: אם הבנתי נכון, הם רוצים לקבוע.

דוד רותם: יש אסון ביפן ויש רעידת אדמה, אבל צריך לקצוב בזמן.

דוד רותם: כמה חודשים?

דוד רותם: 9 חודשים?

דוד רותם: 8 חודשים?

דוד רותם: שנה?

דוד רותם: – לא יותר מזה.

דוד רותם: אחרי זמן מסוים צריך להגיד לרשם שזאת התקופה המקסימאלית שהוא יכול להאריך ואחריו אי-אפשר לתת יותר ארכה.

דוד רותם: זאת הכוונה שלהם.

אורי מקלב: רעידת אדמה ביפן זה נקרא כוח עליון.

דוד רותם: אני הבנתי שמעבר לכוח ה עליון רוצים גם לקבוע הגבלת זמן להארכה של הרשם.

שמרית גולן: זה לא נאמר כאן בדיון.

דוד רותם: רבותיי, קיבלתי שיחות לסין על הנושא הזה.

שמרית גולן: אז אולי אפשר לתת למי שמציע דבר כזה להציע את זה בפומבי.

דוד רותם: הם יציעו את זה בפומבי ברגע שאני אקבל את הרביזיה ואני לא רוצה לקבל את הרביזיה האת.

שמרית גולן: אולי אפשר לתת להם להסביר את הרביזיה.

דוד רותם: בקשה.

דוד רותם: משרד הבריאות, אתם רוצים להסביר את הרביזיה?

יואל ליפשיץ: כן.

יואל ליפשיץ: אנחנו מבקשים לחזור לנוסח המוסכם שהיה בין משרדי הממשלה וגם עם הרשם ולא לנוסח שבסופו של דבר עבר פה בוועדה.

יואל ליפשיץ: הסיבה היא, כי אנחנו חושבים שהנוסח הזה הוא מאוזן.

יואל ליפשיץ: הוא מגביל את הרשם מבחינת שיקול הדעת שלו אבל לא בזמן.

יואל ליפשיץ: הוא מגביל את זה - - -

דוד רותם: מה הנוסח שאתם הסכמתם עליו?

דוד רותם: תקריא לי אותו, אני לא זוכר.

דוד רותם: אני חושב שהנוסח שאנחנו אישרנו יותר טוב מהנוסח שלכם כאן.

יואל ליפשיץ: 19א(ב)(2):

יואל ליפשיץ: על אף האמור בסעיף 1 וסעיף 164 לחוק בחינת בקשה לפטנט שהוגשה לגביה בקשה לפי סעיף קטן ג', לא תינתן למבקש אפשרות להשהיית הבחינה ולא יינתנו ארכות אלא אם כן שוכנע הרשם שהארכה נדרשת מסיבות שלמבקש ולבא כוחו לא היתה שליטה עליהם ושלא ניתן היה למונעם".

יואל ליפשיץ: זה בלי ההמשך "או אם יש נסיבות אחרות המצדיקות זאת".

נעמה מנחמי: תמיד אפשר לומר באופן עקרוני שהיתה לו סיבה.

דוד רותם: תסלחו לי שאני אומר לכם.

דוד רותם: אתם עורכי-דין.

דוד רותם: זה מה שנקרא בתקנות סדר הדין האזרחי "מטעמים מיוחדים שיירשמו".

דוד רותם: אתם בעצם מבלפים את כל העולם ואתם חושבים שאתם מנצחים.

דוד רותם: אתם פשוט מבלפים.

דוד רותם: אתה מבין מה זה?

דוד רותם: "מצא הרשם שההארכה הנדרשת מסיבות שלמבקש או לבא כוחו אין שליטה עליהם או יכולת למנוע אותם".

דוד רותם: בוא נאמר כך: הסבתא של העורך דין היפני שצריך לתרגם את המסמך אושפזה בבית חולים.

דוד רותם: יש למישהו שליטה?

קריאה: העורך-דין הבודד - - -

דוד רותם: אתה יודע?

דוד רותם: רעיונות מתוחכמים אני מכיר.

דוד רותם: על כל דבר יש שליטה.

דוד רותם: כל העולם הוא בשליטה של אנשים.

נעמה מנחמי: האם לא נכון יותר להשאיר כרגע את הסעיף.

נעמה מנחמי: יש הרבה מאוד תיקונים שצפויים בדרך.

נעמה מנחמי: האם לא כדאי לחכות ולראות מה השימוש בסעיף הזה.

נעמה מנחמי: האם הרשם באמת עושה שימוש מושכל בכוח שניתן לו.

נעמה מנחמי: אם תהיה בעיה לחזור לוועדה ולהגיד: הסעיף הזה פרוץ מידי, נעשו בו יותר מידי שימושים, בואו נצמצם.

דוד רותם: אם הייתם רוצים לשלוט בנושא הזה, אז הייתם אומרים שרוצים לקבוע זמן מקסימאלי לאורכות.

דוד רותם: אז זה כמו כל מיני הליכים בבתי המשפט שקובעים מקסימום ואי-אפשר לתת ארכה מעבר.

דוד רותם: מעצר עד תום ההליכים, אחרי 9 חודשים רק שופט של בית המשפט העליון.

דוד רותם: אתם יכולים לתת לו את שיקול הדעת ובלבד שהאורכות לא יגיעו לאיקס חודשים.

מיכל חכמי: זה קבוע בחוזה רשם שמגביל את תקופת הארכות.

דוד רותם: מחר ימנו אותי לרשם ואני אעשה כל מיני שטויות.

אסא קלינג: אני רוצה להתייחס לנקודה אותה היועצת המשפטית ואני בהחלט מסכים איתה.

אסא קלינג: צריך אולי לראות איך הדברים ייעשו.

אסא קלינג: כאן באמת צריך לזכור את המכלול של התיקון.

אסא קלינג: אם עד עכשיו עניין של ארכות היה בין הרשם לבין המבקש בלבד, בחדר סגור כביכול, בהתכתבות פרטית, מהיום והלאה, כבר במהלך הבחינה הכול שקוף.

אסא קלינג: במידה ואכן יראו שישנו ניצול לרעה או שימוש לא נכון בשיקול הדעת של הרשם, הדברים שקופים יותר מאשר בעבר.

אסא קלינג: המחוקק מכניס כאן עוד אמצעי לביקורת גם על העניין הזה.

אסא קלינג: לכן, אני חושב שיש מקום להשאיר את שיקול הדעת כפי שהוא ולראות איך אנחנו מפעילים את ההסדר הזה.

אסא קלינג: יכול להיות שלא ישתמשו בכלל ב-19א רבתי, כפי שעד היום בקשות על אתר היו בכמויות מאוד קטנות.

דוד רותם: באחרונה הגבלתי את שיקול הדעת של שופטים בדברים מסוימים.

אסא קלינג: השאלה האם בעניין שבסופו של דבר הוא עניין של זמנים ובנסיבות שאיננו יודעים לחזות אותן היום, כפי שאדוני ציין, אנחנו יכולים לצקת תוכן לתוך המילים.

אורי מקלב: דברים שאנחנו לא יכולים לצפות אותם מהיום, הופכים להיות נסיבות מיוחדות.

אורי מקלב: השאלה מה הסטנדרט?

אורי מקלב: דברים שהם לא יודעים היום זה נקרא נסיבות מיוחדות.

אורי מקלב: יש כבר ניסיון ואנחנו לא עולים חדשים בעניין הזה.

אורי מקלב: משרד הבריאות רוצה שההשהיות האלה יהיו בנסיבות מיוחדות.

אורי מקלב: אני לא יודע אם זאת ההגדרה המשפטית אבל זאת לא השהייה סתם.

נעמה מנחמי: זה מה שכתבתנו.

נעמה מנחמי: כתבנו "נסיבות מיוחדות".

אורי מקלב: אבל התוספת באה למעט את זה וזה החשש של משרד הבריאות.

אורי מקלב: למה אי-אפשר להשאיר בנוסח הזה?

אורי מקלב: תוסיפו עוד נוסח שאומר עוד דברים.

נעמה מנחמי: החשש הוא שאנחנו לא צופים איזו סיטואציה שלא תיכנס בצורה מאוד ישירה לזה שהמבקש לא היה יכול למנוע את הדחייה.

אורי מקלב: נסיבות לא צפויות - - -

נעמה מנחמי: אין נסיבות לא צפויות.

נעמה מנחמי: או שלא היתה לו שליטה עליהם או שלא היתה לו יכולת למנוע אותן.

שמרית גולן: המבחן הזה כבר קיים בחוק.

שמרית גולן: הוא קיים בסעיף 164.

שמרית גולן: זה נכון שלרשם יש שיקול דעת וכן אפשר ללמוד מניסיון, איזה נסיבות שעומדות במבחן של 164 בהקשרים אחרים.

שמרית גולן: אנחנו עדיין צריכים לקבוע סטנדרט מסוים שהוא לא כל סיבה שהוא מוצא מוצדקת.

שמרית גולן: יש לנו כמה רמות של סטנדרט מתי לאשר בקשה לארכה.

שמרית גולן: אנחנו רוצים לקבוע כאן סטנדרט מחמיר ומצמצם ולכן אימצנו את הלשון הזאת.

שמרית גולן: יש כבר ניסיון של החלטות רשם על הסעיף הזה ואפשר ללמוד מהן.

דוד רותם: אני לא מתכוון להחליט היום.

דוד רותם: אני רוצה את חבר הרצוג פה.

דוד רותם: אם אני מצביע היום אז הרביזיה נופלת ואני לא רוצה להפיל אותה כרגע.

דוד רותם: אני גם לא חושב שהשיטה הזאת היא שיטה נכונה.

דוד רותם: כשיש ויכוח בין משרדי ממשלה, רבותיי, יש דרך לפתור אותה.

דוד רותם: אין ויכוח את אומרת לי?

יואל ליפשיץ: אנחנו מסכימים - - -

דוד רותם: אתם מסכימים, אבל השאלה היא האם אני מסכים?

דוד רותם: זה לא מספיק שאתם מסכימים.

אורי מקלב: היית בסין - - -

דוד רותם: הייתי בסין זה נכון, השאלה מה הסכמתי קודם.

דוד רותם: גם היו לי שיחות משם.

אורי מקלב: היה קשה קצת לשכנע אותך.

זבולון אורלב: אני רוצה להציע כאן משהו שאני חושב שהוא ההגיוני ביותר ויכול להתקבל.

זבולון אורלב: יאופשר לרשם הארכות כפי שהם מבקשים ויתווסף "ובלבד שתהליך הבחינה הסתיים תוך 18 חודש מתאריך הבקשה".

דוד רותם: בקיצור, אתה רוצה להגביל אות ו בזמן, בדיוק כמו שאני אמרתי.

דוד רותם: אין פה הסכמה על זה ואני לא אצביע היום על הרביזיה.

דוד רותם: כשיגיע הרצוג אז נצביע על הרביזיה.

אורי מקלב: אתה לא מעלה את זה לדיון.

דוד רותם: אני לא מעלה את זה.

דוד רותם: העליתי את זה לדיון אבל אני לא מעלה את זה להצבעה.

ערן ברקת: אם אפשר להציע לכבודו הצעה אחרת.

ערן ברקת: כתוצאה מהבקשה לרביזיה שצריך עוד להחליט בה, יחול עיכוב של בערך חודשיים, אם לא יותר, בכניסה של החוק לתוקף.

ערן ברקת: אנחנו זוכרים שהוראת המעבר נותנת עוד 3 חודשים.

ערן ברקת: הנושא הזה לא היה כחלק מהצעת החוק ולא היה עליו דיון ציבורי.

ערן ברקת: הנושא הזה הוא גם נושא של פרוצדורה.

ערן ברקת: יכול להיות שהדבר הנכון לעשות הוא להוציא אותו מהחוק ולהעביר אותו לתקנות.

ערן ברקת: ממילא כל תקנה], לפי החוק, היא באישור של הוועדה הזאת.

דוד רותם: אני לא מוציא אותו מהחוק.

דוד רותם: אני כבר דנתי בו, הצבעתי עליו.

דוד רותם: הדיונים הציבוריים זה דבר שהוא פחות חשוב בעיניי משום שהיו פה דיונים עמוקים בעניין.

דוד רותם: אני לא אצביע היום על הרביזיה.

דוד רותם: החוק הזה יתעכב ממילא עד אחרי הפגרה ולא משנה מה יקרה ואז אני אקבל החלטה.

נעמה מנחמי: לגבי המועדים, אפשר יהיה אולי לצמצם את הוראת התחילה מאחר והרשם ממילא התקדם במוכנות שלו.

ערן ברקת: הוא אמר שביוני או יולי הוא יהיה מוכן אז יכול להיות שאפשר יהיה לטפל בהוראת המעבר אחר-כך.

דוד רותם: מכיוון שהוראת הסעיף מנוסחת ואומרת שהוא יתחיל לפרסם מתאריך מסוים - - -

נעמה מנחמי: מ-1 ביוני הוא יתחיל לפרסם פרסום מכוון - - -

דוד רותם: אז אנחנו נעשה את זה שהוא יתחיל לפרסם מכוון מיום - - -

נעמה מנחמי: מאחר שמדובר על 1 ביוני, זה יישאר ב-1 ביוני.

אסא קלינג: לעניינים טכניים, בכל זאת אני אצטרך התראה של שבוע, שבועיים קודם ולא בו ביום.

דוד רותם: לא אמרתי בו ביום.

דוד רותם: אמרתי שאתה רשאי לפרסם החל מיום חקיקתו.

דוד רותם: אתה רשאי אבל אתה לא חייב.

שמרית גולן: לא, ההוראה בחוק היא שהוא יפרסם.

דוד רותם: ההוראה בחוק אומרת מאיזה תאריך הוא יתחיל לפרסם.

שמרית גולן: זאת הוראת התחילה אבל ההוראה בחוק, סעיף 16א רבתי, אומרת שהוא יפרסם בקשה סמוך ככל האפשר - - -

דוד רותם: ממתי הוא יתחיל לפרסם על העבר?

נעמה מנחמי: 3 חודשים מיום התחילה.

ערן ברקת: כתוב לא פחות משלושה חודשים.

דוד רותם: אז אני אתן לו סמכות להתחיל גם קודם.

אסא קלינג: זה טכני, רק לזכור שדברים לא יכולים לקרות בן יום.

דוד רותם: הם לא יקרו בן יום.

דוד רותם: זאת סמכות לרשם להתחיל לפרסם מתי שיהיה לו נוח.

דוד רותם: אני רוצה שנעבור להחלטת הפיצול.

נעמה מנחמי: למען הסדר הטוב, יש לנו החלטת פיצול שבזמנו לא הצבענו עליה כראוי.

דוד רותם: הצבענו עליה אך לא כראוי.

דוד רותם: לא הבנו נכון את התקנון.

נעמה מנחמי: לא הצבענו עליה, אבל הצבענו על החוק.

נעמה מנחמי: בכל מקרה, החלטת הפיצול היא לעניין סעיף 188א רבתי המוצע שעניינו סעיף ייחוד עילה.

דוד רותם: אנחנו מחליטים שהסעיף הזה יפוצל מהחוק והוא יידון בנפרד ויובא למליאה באופן נפרד מהחוק עצמו.

נעמה מנחמי: כן.

נעמה מנחמי: החלטת הפיצול תבוא בפני המליאה להצבעה ומרגע שהמליאה תצביע, יהיו לנו שתי הצעות חוק נפרדות.

דוד רותם: אבל יכול להיות, זה תלוי, אם נספיק להכין את זה לפני כן, אז אני בכלל לא אעלה את הפיצול אלא אני אבקש רביזיה ואביא את זה עוד פעם לדיון.

אורי מקלב: פיצול על תנאי.

דוד רותם: זה לא פיצול על תנאי.

נעמה מנחמי: כרגע זה פיצול.

נעמה מנחמי: מי בעד הפיצול?

נעמה מנחמי: אושר פה אחד.

נעמה מנחמי: התקנות יידונו בשעה 11:00.

חננאל קוטינסקי: אם יש את העיכוב הזה אני רוצה להעלות את הנקודה שבזמנו העלינו את הנושא של תיקון סעיף 35 ואמרנו שלא נעשה את זה בסיבוב הזה.

חננאל קוטינסקי: אם ממילא יש עיכוב, השאלה - - -

דוד רותם: בעניין של סעיף 35 החלטנו שאנחנו לא מעלים אותו כרגע לדיון משום שזה נושא חדש ואז אנחנו צריכים להעביר את זה לוועדת הכנסת וזה ייתקע להרבה שנים.

דוד רותם: אנחנו לא דנים בו.

דוד רותם: תודה רבה, הישיבה נעולה.